Haiti se eerste minister bedank ná betogings oor petrolprysHaiti se eerste minsiter dr. Jack Guy Lafontant (Foto: AP Photo/Dieu Nalio Chery) Haiti se eerste minister het Saterdag bedank te midde van gewelddadige betogings oor ŉ plan om die brandstofpryse dramaties te verhoog. Pres. Jovenel Moise het op Twitter gesê eerste minister Jack Guy Lafontant het sy bedanking ingedien en hy het dit aanvaar. Lafontant se bedanking kom net voor hy ŉ mosie van wantroue in die land se laer huis van die parlement in die gesig sou staar en dit waarskynlik sou verloor. Minstens sewe persone het vroeër vandeesmaand tydens gewelddadige betogings gesterf oor ŉ plan om die petrolprys met tot 50% te verhoog. Betogers het buitebande aan die brand gesteek, winkels geplunder, en motors in die hoofstad, Port-au-Prince, aan die brand gesteek. Daar was ook betogings in ander dele van die land. Lafontant het later die plan laat vaar. Haiti is die armste land in die westelike halfrond en steun swaar op finansiële hulp van buite. Korrupsie en geweld is algemeen in dié Karibiese land en betogings teen die regering is gewoonlik gewelddadig.